Сая Қасымбек

 87753880673

 **ЕРЕКШЕ КҮН**

*/психалогиялық абсурд/*

**Әйел**

**Күйеу**

**Қыз –** Әйел мен Күйеудің қызы

**Суретші әйел.**

**Жұмысшылар.**

**БІРІНШІ АКТ**

*Ортаға қойылған үлкен қорапқа қуана қарап Әйел тұр. Төрдің қақ ортасында ыдысқа арналған сервант.*

*Қуанышты Әйел сервантпен қораптың арасында жүгіріп жүр. Қорапты ашып, ішінен мадонна тарелкасын алып, кеудесіне басада. Жүгіріп барып сервантқа қояды. Алыстан қарап қуанады. Жүгіріп жүріп тәрелкелерді түгел сервантқа жайғастырады. Осы кезде Күйеуі мен Қызы кіреді. Жұмыстан шаршап келген Күйеу, Әйелдің қуанышына мән бермейді. Қызы серванттағы мадонна тарелкесін бірден көріп, анасына қосыла қуанады.*

**Қыз.** */қуанышты айқайлап***/** Мадонна?! */Әйел құптағандай қуанышты бас изейді. Қыз сервантқа жүгіріп барып ашып, қолына тарелканы алады/* Ой, шынымен мадонна?!

**Әйел.** */Қызының қолынан тарелканы абайлап алып/* Абайла, сындырып аласың?!

**Күйеу.** Қане?!

**Әйел.** Нені айтасың?

**Күйеу.** Нені емес – кімді!.. Жаңа ғана «Мадонналап» жатыр едіңдер ғой, ол кісі қайда?! /*Әйел мен Қыз қосыла күледі/* Несіне күлесіңдер?!

**Әйел.** */қолындағы тәрелкені жас сәбише мәпелеп/* Міне?!

**Күйеу.** Қане?! */Әйелдің көзіне тәрелке тақағанына таң қалып/* Мынау әшейін тәрелке ғой?!

**Қыз.** Папа, қайдағы әшейін тәрелке, бұл... Бұл – маманың арманына айналған Мадонна тарелкасы ғой?

**Күйеу.** /*таң қалып*/ Мадонна?! Неге Мадонна?

**Қыз.** */Әйелдің қолынан тәрелкені алмақ болады. Әйел бермей қояды. Қыз, тәрелкені нұсқап/* Тәрелкенің ішінде Мадоннаның суреті салынған. Шик!.. Соңғы мода!..

**Күйеу.** Мәссаған... Небәрі әйелдің суреті салынғанына бола мода болғаны ма? Әлемдік құпияға айналған Джаконданың суреті болса бір сәрі... Станок салған болмашы суретке бола?.. Әй, әйелдер-ай, небәрі ас ішетін ыдысқа бола жүректерің сонша жарылып?!. /*ішкі бөлмеге кете бере бұрылып/* «Мадонна... Мадонна» деп жүректерің жарылғанға үйге біреу келіп қалған екен десем... Болмашы тәрелкеге бола сонша қуанып?! */қолын бір сілтеп ішкі бөлмеге кетеді/*

*Әйел мен Қыз қуанғаннан тәрелкеге қарап қалған.*

**...**

**Қыз.** Маматай, қолыма бір рет ұстайыншы?

**Әйел.** Болмайды. Сындырып қоясың.

**Қыз.** Сындырмаймын. Абайлап ұстаймын.

**Әйел.** Болмайды деген соң – болмайды. Қасарыспа!

**Қыз.** Құрбымның мамасы бұндай ыдысты былтыр алған болатын. Мен де осындай тәрелкеміз қашан болар екен деп жүр едім... Мама, олар тамақты мадонна тәрелкесімен ішеді. /А*насының жақтырмай қараған көзінен қаймығып/* Керемет болды иә, мама?

**Әйел.** Айтпа деймін?!

**Күйеу. /***Үй киіммен шығып*/ Бұл үйде бүгін тамақ ішіле ме өзі?

**Әйел.** Мен қазір. /*тәрелкені сервантқа қайта қойып, шығып кетеді. Асүй жақтан дауыстайды/* Қызым, тамақ ішетін тәрелкелерді апаршы?

**Қыз.** Папа, мадоннамен ішеміз бе?

**Күйеу.** Тамақ ішу үшін алынған ыдыспен ішпегенде, музейге сақтап қоямыз ба, әрине?! Сонша шулаған «мадонаның» басқа тәрелкеден не айырмашылығы барын көрелік.

*Қыз, әкесінің жауабына қуанып, стол үстіне серванттан алған мадонна тәрелкелерін қоя бастайды. Әйел кіреді. Стол үстіне қойылған тәрелкелерді көргенде тілі байланғандай үнсіз тұрып қалады. Қыз бен Күйеу, үлкен істі бітіргендей Әйелге мәз боп қарайды.*

**Әйел.** */есін жия шыңғырып/* Кім?!. Кім?!

**Күйеу.** Нені айтасың?

**Әйел.** Мадоннаны қойған кім?

**Күйеу.** Біз?..

**Әйел.** */тәрелкелерді жанталаса жинап жүр./* Сендерге қолдануға рұқсатты кім берді?

**Еркек.** Мәссаған?!. Тәрелкені қолдануға де рұқсат керек па? */қорқып тұрған Қызына/* Қызым-ау, неге сонша қорқасың, тәрелкеге бола шешең жеп қоймас?

**Әйел.** */жинаған тәрелкелерін құшақтап жылап жібереді/* Сендер... Сендер менің бұндай бақытқа қолымның қандай жолмен жеткенін қалайша түсінбейсіңдер?! /*бірдеңе дегісі келген Күйеудің бетін қайтарып/* Түсінбейсің!.. Қайдан түсінуші ең?! /*жылап жібереді/*

**Күйеу.** О, құдай?.. Ыдысқа бола сонша жылап?..

**Әйел.** Бұл жәй ыдыс емес – арманымдай аңсаған Мадонна!.. Әрең дегенде кредитке алдым, түсінемісің, кредитке алдым!..

**Күйеу.** Түсінікті...

**Әйел.** Түсінікті дейді ғой... Не түсінікті?

**Күйеу.** Ұзааақ өмір сүретінің.

**Әйел.** Бал аштың ба?

**Күйеу.** Ендігі жерде кредитті төлеу үшін ұзааақ өмір сүрмегенде нең қалды? Жо-жоқ... Сен бар ғой, сен?.. Тәрелке алған кредитіңді толығымен төлеу үшін өлмеуге міндеттісің?!

**Әйел.** Мысқылының түрін?! Сен бейшара Мадоннаның не екенін қайдан білуші едің.

**Күйеу.** Ооо, сіздей кемеңгерлік бізге қайдан келсін?.. Ал, Мадонна екенін білдік, онда тұрған не бар екен. Түбі – тәрелке! /*Әйелінің алая қараған көздерінен ызасы шығып/* Енді рас қой?.. Басымызға жастанып жатпайтын шығармыз?

**Әйел.** Жастанатын нәрсені тапқан екенсің. /*сервантқа барып, тәрелкелерді әдемілеп тізіп қоя бастайды./* Түкке тұрмайтын мысқылыңды қалитаңа салып қоюыңа болады. Жынымды шығарамын деп әуре болма. Қызым, мадоннаға қолыңның ұшын тигізуші болма... Тамақ ішкенге тұтынып жүрген тәрелкелер де жарайды. Мадоннаны... Ерекше күні қолданатын боламыз.

*Әйел тарелкелерді қойып бола бере жүрек тұсын ұстаған бойы түрі бозарып, ауа қармана қолдары ербеңдеп, шөге бастайды. Әйелдің жүрегі қысылғанын түсінген Күйеу, жанұшыра ұмтылады.*

**Күйеу.** Қызым, дәрі?!. Мамаңның дәрісін тез әкел?!.

*Дәріні алып құстай ұшып жеткен Қыз бен Күйеу, Әйелдің басын сүйемелдеп, дәрісін ішкізіп жатыр.*

**...**

**Суретші әйел.** */азық-түлік салынған ауыр пакетті көтеріп алған. Телефонды құлағына иегімен қысып сөйлесіп келеді. Көңілді./*  Қойшы, рас па?! Бәріне қай кезде үлгересің ә?! /с*ықылықтап күледі/* Ой, сол... Көрмемді өткізсем деп жанталасып?.. Айтпа деймін, ол күн, мен үшін – ерекше күн болмақ! Тақырыбы ма?.. Тақырыбы – Өмір. А?.. Қайдағы сенің Өмірің?! Құрсын... Өмірің – өзіңе! Иә, кәдімгі сен екеуміз сүріп жатқан өмір ше?! «Тіршілік» деуге мыртың тіршіліктің шексіздігіне ешкім жете алмағандықтан, өзім сүйетін өмірді алғым келді. А?.. Енді ол жағы құпия. Әлден айтып қойсам, «естіп қойғам» деп, көрмеме келмей үйіңде жатып алсаң ше? Ентігіп қайда барасың дейсің ба? Е, қарап жүргенше деп үйінен аттап шығуға ерінетін бай қатындардың азық-түлігін, тұрмыстық қажеттілігін тасып берем. Ой, төлемақысы супер! Несіне ұялады екем, «есектің артын жу да – ақы сұра» деген мақалды естіп па едің? Хи-хи-хи?! Азық-түлікті қайдан тасыйды десей?.. Супермаркеттегі құрбымның дүкенінен. Мен оған – қалталы клиент. Ол маған саудасын супербағамен жүргізгенім үшін – процент! Қасқыр да тоқ – қой да аман! Екі жақтан бірдей жеп – биге мен шығып жатырмын. /*қараңғылыққа қолын созып қоңырау басады. Арғы жақтан пакетті алып, бір бума ақшаны қолына ұстатады. Авансценаға шығып, ақшасын шытырлата санап/* Уау?! Жақындап қалдым! О, көрмеге қажетті қаржыны айтам. Ой, мына әйел ерекше клиентім. Бұл әйелдің ерекшелігі сол – қаладағы ең үлкен маркетинг дүкендердің қожайыны. Мені ерекше қызықтыратыны – майлы бояудың неше атасын шетелден алдырады. Иә, ақшаң болса толып тұрғаны толып тұр ғой, бірақ... Қожайындары шеттен алған бағасынан екі есеге сатады. Ал, бұл маған по-блату өз бағасына сатады. Міне, мәселе қайда жатыр?! Үлкен холостарға бояу дегенің қырғын кетеді. Сатылым бағасымен жеткізіп көр?! Енді... Сіздің тіршілік пен біздікін салыстыруға келмес. Сіз деген, оһ-һоо, банкирдің бәйбішесісіз!.. Мен ақымақ кезінде соны менсінбей... Хи-хи-хи?! Банкир боп кететінін қайдан білейін?! Ой, әзіл ғой, көңіліңе алма... */сөйлесуін тоқтатып, тұсынан өтіп жатқанға таңдана қарағанын мойын бұра қарағанынан түсінеміз. Аржақтан «Алло?!.» деген дауыс естіледі. Суретші әйел есін жиып/* А?.. Иә... Тұсымнан періште өтті... Періште өтті деймін?!. Көздері неткен мөп-мөлдір... Тап-таза?! Ой, кешір, коляскада отырған сәбидің көзін... Құдайды ай, адамзат түсінерлік пәктікті тек сәбидің ғана көзінде қалдырған ә? Не?.. Біздің көзіміз санқұбылып кетсе керек. Ә... Қойшы, жұрттың бәрі ақша табумен арпалысса, сұлулықты кім жасамақ? Пах, шіркін, сендерше супер киінбесек те, қатардан қалып жатқанымыз жоқ. Шындығында, мен үшін киім деген – тәнді жасыруға арналған шүберек! Қымбат па, арзан ба, тап одан қызметі еш өзгермейді. Маңыздысы – шүберектің астындағы тәнде – мән болуы. Ешқандай пәлсапа емес – шындық!.. /*тұсынан өткен тағы біреуге қарап қалғанын таңданған көзінен түсінеміз/* Алло... Кешір... Өтіп жатқан адамдардың көздері не деген сан-алуан ә?!

**...**

*Күйеу мен Қыз көңілді күймен мерекелік дастарқан жасап жүр.*

**Күйеу.** Қызым, тездетейік... Мамаң келіп қалатын уақыт болды.

**Қыз.** Аһа!.. Папа, мерекенің құрметіне мадоннаны қолданайық?

**Күйеу.** Әлбетте, осындайда қолданбағанда қашан қолданамыз, әкел... Мамаңа бір тосын сый жасап тастайық.

**Қыз.** Уррааа, мадоннамен ас ішеміз?!/*Қыз серванттан мадонна тәрелкелерін алып, столға қоя бастайды. Тарелкені қолына ұстап кібіртіктеп/* Папа... Жігітім үйленуге ұсыныс жасады.

**Күйеу.** */тосылып/* Солай ма?.. */орындыққа отыра кетеді/* Солай ма?..

**Қыз.** */үрейленіп әкесінің қасына жүгіріп келеді/* Папа, не болды, тағы да инсультің ба?!

**Күйеу.** */Қыздың шашынан сипап/* Қорықпа, қызым... Жәй... Қошақанымның есейіп, күйеуге шығатын кезі болғанын байқамай қалағаныма толқып кетсем керек.

**Қыз.** Пап... Оның мінезі сізге ұқсас... /*сықылықтай күліп/* Түрі де ұқсайды. Папа, сіз менің бойтұмарымсыз!

**Күйеу.** */Қыздың маңдайынан сүйіп/* Мені қайтесің. Керісінше сен... Сен менің бойтұмарымсың! Ал, жігітің жүрегіңмен үндессе, келіс. Мына жарық дүниеде мен үшін ең қымбаты – сенің бақытың.

**Қыз.** Рақмет, папа!..

**Күйеу.** Мамаңа қашан айтасың?

**Қыз. «**Дипломыңды алмай күйеуге шықпайсың» деп қарсы бола ма деп қорқып жүрмін.

**Күйеу.** Мама – қай кезде де Мама! Сені өмірге шынықтыру үшін ұрысады ғой, әйтпесе, сені жақсы көрмегенде кімді жақсы көреді дейсің?

**Қыз. /***сықылықтап күліп/* Ой, папа, мадоннасын менен артық жақсы көреді!..

**Күйеу.** Ақымағым менің!.. Сенен несіне артық көрсін, жәй... Білдіртпейді ғой. Мамаңмен міндетті түрде ақылдас. Ренжіп қалуы мүмкін.

**Қыз.** Ой, әрине, папа, айтамын ғой?!

*Әйел кіреді. Қыз бен Күйеу орындарынан ұшып тұрып, Әйелге қарай ұмтылады.*

**Күйеу.** О, мамамыз да келді?!

**Қыз.** Мама! Маматай?!

*Столдағы мадонналарды бірден көріп,Әйелдің түрі бұзылып кетеді. Мамасының түрінен Қыз іркіліп тұрып қалады.*

**Әйел. /***Күйеуге ызғарлы/* Мынау не?

**Күйеу.** */сүймекке ұмтыла берген Күйеуді Әйел қатулы ишарамен тоқтатады/* Мерекең... Мерекең құтты болсын!..

**Әйел.** Қандай мереке?

**Күйеу.** Қандайың не... Бүгін... Әйелдер күні мерекесі ғой? /*Әйелдің көзі қадалған тәрелкелерге кібіртіктей қарап/* Мерекенің құрметіне...

**Әйел.** Мерекенің құрметіне дейді?! /*тәрелкелерді тездетіп жинастыра бастайды/* Осы үйде мерекеге ұстануға басқа тәрелке құрып қалып па?

**Күйеу.** Мәссаған... Енді қай кезде қолданбақсың?! /*тәрелкелерді үнсіз серванқа қалап жатқан Әйелдің соңынан ілесіп жүр/*  Қашанғы сервантта қаланып тұрмақ, тым құрыса бүгін бір рет тамақ ішейік те?..

**Әйел.** Айттым ғой ерекше күні қолданамыз.

**Күйеу.** Мереке күні де қолдандырмайтындай сен айтып тұрған «ерекше күннің» қандай күн екенін білсек бола ма?

**Әйел.** Қажет деп тапсам, күні туғанда айтамын. Әзірге... Ас үйдегі тәрелкелерді қолданыңдар!..

*Ашудан жүрегі сығылған Әйел баяу қимылға көшіп, іркілгенін байқаған Күйеу, дереу дәріні сумен қоса Әйелдің қолына ұстата салады. Әйел дәріні ішеді. Қыз, мамасынан қорқып, үнсіз тұр. Қатты дауыс көтергенге жүрегінен қаймыққан Әйел, бар уытын дауысына жинап, Күйеуіне зәрлі сөйледі.*

**Әйел.** Саған не, ас үйдегі ыдыс тақияңа тар келіп тұр ма?

**Күйеу.** О, Құдай-ай, бас десе – құлақ деп?!. Өзің айтшы... Құрып кеткір мадоннаңды қашанғы сервантта ұстамақсың... Ыдыс деген – адамның қуанышты сәттеріне қызмет етуі керек қой?!

**Қыз.** Иә, маматай, өтінем... Бүгінгідей мереке күні қолданбағанда қашан қолданамыз?

**Әйел.** */Қызының сөзін кесіп тастап/* Жап аузыңды?! /*тәрелкелерді қайтадан сервантқа қаластырып/* Мен сендерге Мадоннаны ерекше күні қолданамыз деп айттым ба, жоқ па?

**Күйеу.** Тфу?!. Ерекше күн дейді... Мың жерден қасиетті болса да, түбі тәрелке!

**Әйел.** Мадонна!

**Күйеу.** Не?

**Әйел.** Мадонна дедім, Мадонна?!..

**Күйеу.** */қолын бір сілтеп/* Айии, мерекелік дастарқан жасамақ болған мен ақымақ?! /*ашуланған бойы шығып кетеді/*

**Әйел.** Ашуланған түріңе болайын?! */сервантта қаланған тәрелкелерге қуанышты қарап терең тыныстап/* Мадонна!.. */Үнсіздік./*

**ЕКІНШІ АКТ**

*Ықшам киінген Суретші, киіміне жұққан майлы бояуды елеместен ойланып жүріп үлкен холостқа сурет салып тұр. Телефоны шырылдайды.*

**Суретші Әйел.** Алло?.. О, сәлем! Енді ояндым дейсің бе?.. А, қонақтан кеш қайттыңдар ма, онда дұрыс екен. Балаңнан хабар алдың ба? Менен гөрі саған жақындау ғой, бір уақ көңіл бөлсеңші. «Сен сияқты бояуға жұмыс істемеймін» деп, шетелдік компанияға жұмысқа тұрып кеткелі келуді сиретті. Айтпақшы, келіннің салонына сыйға тартқан полотном ұнап па?.. Саған шындығын айтады дегенім ғой. Ұнапты деймісің?! Ой, иығымнан ауыр жүк түскендей болдым ғой?! Тым талғампаз... Жастар біз сияқты мыртың тіршілікті қаламайды, тез байығанды ұнатады. О, сен туралы айтудың өзі күнә. Бұнда мен ғой, сол... Романтикамнан кете алмай. Өзіме ұнайды. */кистімен бояп қойып, үңіле қарап/* Іздеген неміс бояуын тапқаныма баладай қуанып... О, бояудың құдыретін білсең ғой? Көз алдыңа елестетші... Түгі жоқ кенептің бетінде сұлулық пайда болады. Кереметі сол, ол сұлулықты сен саласың. Ғажап ә?.. */мырс ете/* Аһ, сенің ығырың шыққаннан кетіп қалғаныңды ұмытып кетіппін ғой, кешір?.. */кистімен суретін бояп жүр/* Қызық?.. Сенің көзіңнің түсін көз алдыма еш келтіре алмаймын. Қоңыр екенін білемін. Бірақ, қанық қоңыр ма... Ашық қоңыр ма еді?.. Неге кеттік деймісің?.. Неге?.. Бәлкім, бір-біріміздің көзімізге қарамай қойғаннан болар?.. Мән бермеу қай кезден басталғаны есімде жоқ. Көздің не қатысы бар деймісің... */бояуын ақырын жағып, үңіледі/* А? Аһ, иә, кешір... Суретіме қарап ойланып кетіппін. Көзде жасандылық жоғын айтқым келді. Неге, жүрек жылуын таситын құдыретті күш – көз емес пе? Адам, көзге... Көзбен көретін жайтқа тәуелді. Екеуміз осы жағын ескермегеніміз неткен өкінішті, ә?../*суретіне қарап, ар жақтағы дауысты ойлана тыңдап тұр/* Келісем... Бірақ, мен, бір күндік өмірім қалса да, сол күнімді бақытты кешкім келеді. Ә... Кеткеніңе ма?.. Несіне ренжиін. Махаббат ол... Үп еткен желден үркіп ұшып кететін үркек құс қой... Ұшырып алдық. Кетуге күш тапқаныңа рақмет. Өмірім тап қазір аяқталса ма?.. Һіммм... Өкінбес едім. Өйткені... қиялымдағы сұлулықты салып аяқтап қалдым.

**...**

*Әйел, серванттағы тәрелкелерді қорапқа мұқият салып жатыр.*

**Әйел.** Мен сендерге «Ерекше күні» ғана қолданамыз дегенім міне, осы!.. Армандаған ерекше күн туды. Қызымыз күйеуге шығып жатыр. Ол үйдің... Баратын үйіңді айтам, майда баласы бар болар. Мадоннаны бала-шағаның бойы жетпейтін жерге қой.

**Қыз.** Жәрайды, мама.

**Күйеу.** Жетер. Қызым, өтінем... Еш жерге сықитып қоймастан, күнделікті тамақ ішуге тұтыншы. Ол бейшаралардың біздің сервантта жылдар бойы сықиып тұрғаны жетер.

**Әйел.** Ой, ой, одан не жамандық көрдің? Есесіне міне, қызымыздың тойына сыйлап жатырмыз. Қызым есіңде болсын, Мадоннаны көрген адам, сенің талғамы бар отбасынан шыққаныңды бірден түсінетін болады.

**Күйеу.** Небәрі ыдысқа байланған талғам шіркін неткен бейшара еді?!

**Әйел.** Пәлсапаңды қоя тұршы. */тарелкелерді аялап салып/* Мадонналарым менің! Қызымды қайынжұртының алдында абыройлы ет. Қызым, жаңа жер сынмен қарайды. Не киіп, қандай ыдымпен тамақ ішетініңе дейін мән береді.

**Күйеу.** Ол адам... Біздің қандай ыдыспен тамақ ішетінімізді көрсе ше?

**Әйел.** Саспа... Біздің қандай ыдыспен ас ішетінімізді ешкім көрмейді.

**Күйеу.** */түңіліп/* Иә... Ешкім... Ешқашан көрмейді.

*Әйел «жүрегім?!.» деп сылқ етіп отыра кеткеніне Күйеу әдеттегідей құрақ ұша жүгірмейді.*

**Әйел.** Неғып тұрсың, қасыңда тұрған дәрімді әперсеңші?! Не... Танымай тұрсың ба?! Оһ, жүрегім?..

**Күйеу.** */дәрісін беріп жатып/* Рас айтасың... Танымай барам... Жобасы, әлі күнге танымасам керек?!

*Күйеу ауыр күрсінген бойы шығып кетеді. Дәрісін ішкен Әйел, Күйеудің соңына аңтарыла қарап отырып қалады.*

**...**

*Суретші әйелдің шеберханасы. Үлкен холостың бетіне көз салынған. Үлкен көздерден айналаға бақыт пен махаббат шашырап тұрғандай әсер аласың. Суретші әйел қуанышпен бояп жүр.*

**Суретші әйел.** */телефон шырылына жауап береді/* Алло? Сәламатсыз?.. Иә, тыңдап тұрмын. Журналиспін? Иә, сұраңыз. Кешіріңіз, баруға уақытым жоқ. Көрмеме дайындалып жатыр едім. Телефонмен жауап берейінші. «Шабытты қайдан аласыз» дейсіз ба?.. Һімм... Шабыт... - Жақсы ойдан. Жақсы көруден. Сұлулықтан. Өзге жайлы жақсы ойлаудан. Өзгенің бақытты сәтін көргенде қуанғаннан жүрегім бұлқынып, аузыма тығылады. Ғажап қой?! Кешіріңіз, уақытым тығыз еді, меніңше осы жеткілікті деп ойлаймын. Неге қарапайым? Сонша талдау аз ба? Қызық екен... Мәселен, мен үшін, өзгенің бақытты сәтін көрудің маңызы өте зор. Адам үшін бақыт сөзі... Бақытты сәт, тек өзіне ғана байланысты жаратылмаған ғой. Сіз, өзгенің бақытты сәтін көргенсіз ба?.. Ә?.. мән бермегеніңіз өкінішті. /*Көздің алдына келіп, үңіле қарап/* Мен көрдім... Бақыттан шоқтай жанған жанардан күллі әлемге жетердей тараған лаваны, отшашуды... Бақытты отшашуды айтам... Бір-біріне елжірей қараған көздердегі өзгеге көрінбестей жойқын тылсым тартылысты... Асығып келе жатып, алдынан көлденең шыға келген құмырсқаны басып кетпей тоқтап үлгеріп, үстінен секіріп кетіп артына бұрылғанда, қыбырлап ұзап бара жатқан құмырсқаның тіршілігіне қуанған көзді... Меніңше, айналамыздағы жақсы мен жаманды көретін – көз. Жүрекке сезімді жетелеуші көз екенін ескерсек... Көп адам райхан гүлін тікеніне бола ұнатпайды. Қолына бататын түкке тұрмайтын тікенекке бола... Ал, мен ұнатамын. Жұпар иісі... Ғажайып сұлулығы үшін. Аяймын. Неге дейсіз бе?.. Қысқа ғұмыры үшін болар. Суын күнде ауыстырсаң да, қырқылған гүлдің солып, гүлі төгіліп қалған кезін көргенде аяймын.Тіптен, қиып алмаған күнде де уақыт мерзімі жеткенде солып, өзінен-өзі төгіліп қалады ғой. Неге солмай, жайқалып тұра бермейді екен ә?..

**...**

*Үлкен қорапқа үнсіз қарап Әйел отыр. Күйеу кіреді. Қорапқа таңдана қарайды.Әйел үнсіз.*

**Күйеу.** Мынау не қорап?

*Әйел жауап орнына қорапты жәймен ашады. Ішінен мадонна тәрелкелерді шығарып, үнсіз сервантқа жайғастыра бастайды. Күйеу, Әйелінің қаракетіне үнсіз қарап қалған. Әйелдің терең күрсінгенінен жылап жүргенін түсінеміз. Күйеу аяғаннан айтарға сөз таппай үнсіз тұр. Әйел қораптан соңғы тәрелкені шығарып, Күйеуіне жалбарынышты қарайды.*

**Әйел.** Күйеуі «модадан қалған ыдысты тұтынудың қажеті жоқ, қоқысқа тастай сал» депті... Мадоннаны – қоқысқа?! Көз алдыңа елестетудің өзі қорқынышты?! Талғамы нөл екен!.. /*жылайды/*

**Күйеу.** Жәрайды... Жыламашы?..

**Әйел.** Қызымыз қоқысқа тастауға аяп, әкеп тастап кетті.../*қолындағы тәрелкені аялай сипап еңіреп жібереді/*  Мадонна модадан қалған?.. Мен бұған қаншама жүйкемді жұмсап, қанша уақыт кредитін төледім десейші?! Мен... «Ерекше күнім туды» деп қалай қуандым, ал, Ол?!.

*Жылаған Әйелді аяған Күйеу, қасына үнсіз барып, кеудесіне басады. Әйел «Мадонна модадан қалыпты...» Әйелдің жанұшыра еңіреген дауысының аяғы жедел жәрдемнің сиренасына айналады.*

**...**

*Аурухана екенін ақ халат жамылған Күйеу мен Қыздан түсінеміз. Желегей жамылған ақ халатының иығынан сусып түскеніне мән бермеген Күйеу, есінен танған жанша ерсілі-қарсылы жүр. Үрейленген Қыз, жерге түскен ақ халатты көтеріп, сілейіп тұрған әкесінің иығына жауып, арқасына басын сүйеп жылайды.*

**Қыз.** Папа, енді қайтеміз?.. Мамам шынымен?.. /*Күйеу күрсініп басын изейді. Қыз жылап жібереді/* Байғұс мамам...

**Күйеу.** */Қызын жұбатып/* Берік бол, Қызым... Мамаң көріп қоймасын. Көңілі түсіп кетер. Дәрігерлер үйіңізге әкетіңіз деген соң...

**Қыз.** Үйге әкет дегені, демек... /*еңіреп жылап/* Мамамды құтқару еш мүмкін емес дегені ғой?!Папа, енді қайттік?!

**Күйеу.** Енді қалғаны, маманы қаншалық жақсы көретінімізді білдіру ғана. Жылыма, қызым... Жылағаннан ештеңе өзгермейді. Үйіңе қайт, қызым.

**Қыз.** Жәрайды. Кешкісін келермін.

**Күйеу.** Кешке үйге келмей-ақ қой.

**Қыз.** Неге?

**Күйеу.** Ертең келерсің. Бүгінгі кеш – мамаң екеуміздің кешіміз болсын.

*Ауыр музыка. Екеуі үнсіз қарағылыққа кіріп кетеді.*

**...**

*Стол басында науқас Әйел отыр. Алдына алжапқыш байлаған Күйеу көтеріңкі көңілмен кіреді.*

**Күйеу.** Ақ мамасы, қаншама жылдар бойы ас үйге сізді жалдап қойған мәдениетсіздігімді жуып, өзіңіз сүйетін асты бабымен пісіріп қойдым. /*әдемі иіле*/ Алдыңызға әкелуге рұқсат етіңіз?..

**Әйел.** */әлсіз күлімсіреп/* Рұқсат... /б*ұрыла берген Күйеуін тоқтатып*/ Тоқташы... */кілт бұрылған Күйеуіне қысыла қарап/* Екі өтінішім бар.

**Күйеу.** */тосын ұсыныстан тосылғанын білдірткісі келмей/* Бұйырыңыз!..

**Әйел.** Бірінші өтінішім – дауысыңды сағындым... Баяғы... Жас күнімізде айтатын әніңді салшы...

**Күйеу.** Таздан – тарақ қалғалы қашан демекші, ән салмағалы... Жақсы, орындаймын! Екінші?..

**Әйел.** Екінші сосын...

**Күйеу.** Тап қазір ме?

**Әйел.** Бізде уақыт қалды ма?..

*Күйеу тосылып қалып, серванттың артына тастаған гитараны алып шығады. Құлағын бірәз уақыт реттеп, жөткірінеді. Осы кезде лып етіп жарық өшіп қалады.*

**Күйеу.** Оппоо?!

*Күйеу жүгіріп шығып кетіп, балауыз алып кіреді. Столға қойып балауызды жаға бастайды.*

**Күйеу.** Романтикалық кешке ең басты қажет нәрсе не?..

**Әйел.** */жәймен күрсініп/* Балауыз...

**Күйеу.** Дөп түстіңіз, ханым?! Балауыз!..

*Күйеу балауызды жағып, әндетеді. Махаббаттың сырлы сезіміне толы ән. Екеуі бейне жастық шаққа оралғандай билеп жүр.*

*Ән аяқталды. Екеуі бір-бірінің арқасына сүйенген күйі отыр. Ауыр үнсіздік. Екеуінің арасындағы жүрекжарды сөзді дауыс арқылы естиміз.*

***Күйеудің дауысы.*** *Сөзін есіме әрең түсірдім. Соңғы рет қашан айтқаным есімде жоқ.*

***Әйелдің дауысы.*** *Осы үйге көшіп келген күні...*

***Күйеудің дауысы.*** *Нені айтасың?*

***Әйелдің дауысы.*** *Соңғы рет осы үйге көшіп келген күні айтқансың.*

***Күйеудің дауысы.*** *Солай ма, есімде қалмапты?.. Қаншама жылдар өткен ә? Қалай ұмытпағансың?*

***Әйелдің дауысы.*** *Мен ештеңені ұмытқан емеспін.*

***Күйеудің дауысы.*** *Кешір... Мен сені бәрін ұмытқан болар деп ойлап ем...*

***Әйелдің дауысы.*** *Кешірім сұраудың қажеті жоқ. Өзімнен ғой?.. Сенімен алғаш кездескен күнім... /жәймен күледі/ Бәлішке ақшаң жетпей қалып, картошка салған пирәшкіні алғаның... Досыңның екі размер кіші туфлиін кездесуге киіп келгеніңді...*

***Күйеудің дауысы.*** *Қойшы, оны қайдан біліп қойдың?*

***Әйелдің дауысы. /****мырс етіп/ Әйелдің көзі ешнәрсені қалт жібермейтінін ұмытпа! Кетіп бара жатқаныңда неге екені өкшеңе көзім түсіп кетті... Тар туфлидің қажағаны соншалық, нәскиің қан боп кетіпті. Сен болсаң, түк болмағандай күлдің.*

***Күйеудің дауысы****. /күліп/**Қыздың көзінше жыламайтын шығармын?! Ал, сен... Тізеден сәл-ақ түсетін қызыл көйлегіңмен келетінсің. Аяқтарың оқтай түп-түзу!..*

***Әйелдің дауысы.*** *Қойшы, қайдағы оқтай болсын, кәдімгі аяқ.*

***Күйеудің дауысы.*** */мейірлене күліп/ Ол жағын бізден сұраңыз. Қызыл көйлегіңмен жылдам басып келе жатқаныңды көргенде, тапа бір қызыл шоқ жанып келе жатқандай жүрегім тарсылдап, аузыма тығылатын. Нәтижесінде, жүрегімді шоқтай қарып түстің.*

***Әйелдің дауысы.*** *Қойшы?..*

***Күйеудің дауысы.*** *Шоққа қарылғаным соншалық, әлі күнге дейін ғашықпын.*

*Үнсіздік. Алыстан музыка естіледі.*

***Әйелдің дауысы.*** *Қаншама жылдарымызды ұрлатып, сүйетінімізді бір-бірімізге неге жиі айтпадық екен?*

***Күйеудің дауысы.*** *Қажет деп ойламаған болармыз.*

*Үнсіздік. Екеуі алыстан жеткен әнді тыңдап қалған.*

***Әйелдің дауысы.*** */мұңлы/ Іздедің ба?*

***Күйеудің дауысы.*** *Нені?*

***Әйелдің дауысы.*** *Бақытты?..*

***Күйеудің дауысы.*** *Несіне іздейін... Бар бақытым қасымда болдыңдар ғой – қызым... Сен...*

***Әйелдің дауысы.*** */ауыр күрсінеді/* Мен ақымақ, ылғи іздедім... Жо-жоқ, Сені сүймегендіктен емес... Не іздегенімді өзім де білмедім. Іздегенімнің қасымда жүргенін кештүсіндім.

*Жарық жанады. Күйеу орнынан тұрып, гитараны серванттың артына қайтадан апарып қояды. Әйелге жақындап, қолын созады. Әйелді жәймен орнынан аялап тұрғызады. Құшып, шашынан сүйеді. Күйеу жылдамдата барып жарықты қайта өшіреді.*

**Күйеу.** Бізге балауыздың жарығы жеткілікті. Қарсы емессіз ба, ханым? /*Әйел басын шайқап күлімсірейді/* Ханым... Екінші өтінішіңізді естісек бола ма?

*Әйел жауап орнына жәймен мадонна тізілген сервантқа беттейді. Екі тарелкені алып Күйеуге мұңая қарайды.*

**Әйел.** Үйленген күніміз есіңде ме?

**Күйеу.** Әрине, есімде... Ол күні сен – әлемдегі ең сұлу қалыңдық болатынсың!..

**Әйел.** Рас па?

**Күйеу.** Рас болғанда қандай?! Некеге қол қойған соң сені көтеріп шықтым. Қолыма қауырсын ұстағандай сезіндім... Сен, қауырсыннан да жеңіл едің.

**Әйел. /***мәз болып күледі/* Батпандай алпыс бес кілә болатынмын.

**Күйеу.** Солай ма, есімде жоқ. Есімде қалғаны қауырсын қыз ғана.

**Әйел. /***бақытты күлімсіреп/* Сол сәтте бақытты болғандықтан салмағымды сезбеген боларсың?

**Күйеу.** Мүмкін...

**Әйел.** */Күйеудің көзіне мұңлы қарап/* Мадонна... Мадоннамен тамақ ішейікші? */таңдана қараған Күйеуіне/*  Ерекше күнді қуалап жүріп, ғасырдан да қымбат күндерімді өткізіп алыппын. Кешір, мені?..

*Әйел тәрелкелерді столға қойғалы беттей бергенде шайқалып кетіп, құлап түседі. Тәрелкелер ұшып түсіп, сынады. Тосын жайттан тосылған Күйеу есін жинап, «Жансәулем?!» деген бойы Әйелге жанұшыра жүгіреді. Әйел. басын сүйемелдеген Күйеуіне қарап күлімсірейді.*

**Әйел.** Ерекше күн...

**Күйеу.** Не дедің?

**Әйел.** Міне, менің – ерекше күнім!.. Сенің құшағыңнан... әлем тербейтін махаббатпен қайыра кездескен күнім?!.

*Әйелдің басы сылқ етеді. Жанұшырған Күйеу, Әйелдің мәңгілікке аттанғанына көзі жете көкке ұлығандай «Кешір мені?!» деген жан дауысы шығады.*

**...**

*Қақ ортада ыдыс толы сервант тұр. Соңына картиналарын көтерген жұмысшыларды еріткен Суретші әйел кіреді. Сервантты ашқанда ішіндегі мадонна тәрелкелерін көріп, таңданады. Ұзақ уақыттан бері қонған шаңнан түшкіріп салады.*

**Жұмысшы.** Сау болыңы?!.

**Суретші әйел.** Рақмет!.. /*тағы да түшкірініп/* Фу?! Мына сервант қанша уақыттан бері шүберек көрмеген өзі? /*жұмысшыларға дауыстап/ С*ервантты ыдысымен қоса қоқысқа лақтырып тастаңыздаршы? Суреттерге орын босатайық. /*шырыл қаққан телефонына жауап беріп/* Алло?! Аһ, сенбісің, сәлем, сәлем?! Рақмет, рақмет!.. Иә, көрмеге арнайы сатып алған пәтердемін. Бірінші қат... Адамдардың кіріп-шығуына қолайлы. Косметикалық тазарту ісін жасасам жеткілікті сияқты. Иә, иесінен тиімді бағаға сатып алғаныма қуаныштымын. Жо-жоқ, бос екен. Серванты қалғаны болмаса... Қазір қоқысқа шығартып тастаймын. Армандаған күніме жеткеніме қуанғаннан, жүрегім жарылып кетудің аз-ақ алдында тұр. Өзің білесің, бүгінгі күн, мен үшін – ерекше күн! Қашан келесіңдер? Әрине, міндетті түрде күтем!

*Қолына кілт ұстап кірген Күйеуді ешкім елемейді.*

**Жұмысшы.** */сервантты ашып, ішінен бір тәрелкені алып шығып қуанып/* О, мадонна?! Шынымен қоқысқа тастайық па?

*Суретші әйел жауап орнына «маған бәрі-бір» дегендей иығын қиқаң еткізеді.*

*Суретші әйел телефонмен сөйлесуін жалғастырады. Құшағы тәрелкеге толы Жұмысшы Күйеудің тұсына жақындай бергенде бір тәрелкесі түсіп қала жаздайды. Күйеу, шапшаң қимылдап тарелкені қағып алғанын өзі де байқамай қалады. Жұмысшының құшағы толы мадонналардың үстіне қағып алған тәрелкені қойып жатып, көзінен ащы жасы ыршып түседі.*

**Жұмысшы.** О, бәрекелді, рақмет сізге?! Сіз не... Жылап тұрмысыз? Әлде, мына ыдыс сіздікі ма еді? Сіз шынымен жылап тұрсыз ғой?!

**Күйеу.** Жоқ...*/басын шайқап, ащы жымиып/* Ерекше күнімнің жаназасын шығарып тұрмын...

*Түкке түсінбеген жұмысшы иығын қиқаң еткізе ыдыстарды көтерген бойы шығып кетеді. Қалған жұмысшылар Суретші әйелдің нұсқауымен ғажайып суреттер салынған холастарды ақырын іле бастайды. Суретші әйел бұрыла бере сілейп тұрған Күйеуді көріп, телефонымен сөйлескен бойы қасына жақындайды.*

**Суретші әйел.** Сіз?!.

**Күйеу.** Иә... Сізге мына пәтерді сатқан кісімін... Мына... артық кілт менде қалып қойыпты... Сізге қажет боп қалар деп?..

**Суретші әйел.** */Күйеудің қолынан кілтті жылдам алып/* Рақмет?!

*Суретші әйел телефонмен сөзін жалғастыруға теріс бұрылып кетеді. Есінен танған Күйеу, бос сервандты тұсынан өлікше сұлайта көтеріп бара жатқан жұмысшылардың соңынан ілесіп кете барады. Жұмысшылар тездете оралып, суреттерді іліп жүр. Серванттың орнына ең үлкен холстқа салынған көзді іледі.*

**Екінші жұмысшы.** Ал, әйтпесе... Мынадай үлкен көзді несіне салған?

**Жұмысшы.** /*Көз салған холостың алдына барып*/ Ал, маған өте ұнады!.. Тіршілікті қадырлеу... Білгің келсе, өмірге ғашық болу... Қысқасы, өмірдің мағынасын қадырлеу - көзден басталады дегенді айтып тұр!..

*Суретші әйел, Жұмысшының айтқан сөздерін таңдана тыңдап қалған.* **Суретші әйел.** О, құдайым... деген ерекше күн?!

*Бақытты көздерден қуаныш жасы ыршып түседі. Сахна төрінен мейірім мен махаббат төгілген көз, барша адамзатқа бақыт тілегендей қарап қалған.*

 С о ң ы. 15.07.2020